**HRVATSKI JEZIK**

**ELEMENTI I KRITERIJI VREDNOVANJA**

utvrđeni su *Kurikulumom nastavnoga predmeta Hrvatski jezik za osnovne škole i gimnazije u Republici Hrvatskoj*, a prema kojemu nastavni predmet Hrvatski jezik obuhvaća tri nastavna područja:

* hrvatski jezik i komunikacija
* književnost i stvaralaštvo
* kultura i mediji.

**NASTAVNA PODRUČJA PREDMETA:**

**I.Hrvatski jezik i komunikacija**

Predmetno područje obuhvaća stjecanje:

* jezičnih, uporabnih, strategijskih i društvenojezičnih kompetencija
* vještina komunikacije i suradnje s drugima u različitim kontekstima, medijima i komunikacijskim situacijama
* komunikacijskih strategija radi razumijevanja i stvaranja teksta na temelju prije stečenoga znanja i učenja
* sposobnosti pomnoga čitanja obavijesnih i književnih tekstova, sposobnosti analize i interpretacije teksta te razumijevanja konteksta i značenjskih slojeva
* kompetencije stvaranja tekstova različitih vrsta i funkcionalnih stilova
* svijesti o sebi kao osobi koja izgrađuje, poštuje i izražava vlastiti (jezični) identitet te poštuje identitet drugih u okviru jezične i kulturno-jezične govorne zajednice.

**Vrednovanje (formativno i sumativno)** obuhvaća:

usmene provjere znanja, pisane provjere znanja, školski esej i školsku zadaću (jezična norma), domaću zadaću, učeničke prezentacije i projekte.

**II.Književnost i stvaralaštvo**

Predmetno područje obuhvaća:

* razumijevanje, interpretaciju i vrednovanje književnoga teksta radi osobnoga razvoja, stjecanja i razvijanja znanja i stavova te vlastitoga stvaralaštva
* razumijevanje stvaralačke i umjetničke uloge jezika i njegova kulturnoga značenja
* stjecanje književnoteorijskih i književnopovijesnih znanja, uvida u reprezentativne tekstove hrvatske i svjetske književnosti radi razvoja stvaralačkoga i kritičkog mišljenja o književnome tekstu te proširivanja vlastitoga iskustva čitanja
* povezivanje jezičnih djelatnosti, aktivne uporabe rječnika i stečenoga znanja radi dubokoga i asocijativnog razumijevanja teksta
* razvoj interesa za čitanjem književnih tekstova i pozitivnog stava prema čitanju iz potrebe i užitka
* poticaj formiranja osobnog i nacionalnog identiteta te razumijevanje općekulturnoga nasljeđa
* razvoj kreativne verbalne i neverbalne komunikacije
* stvaralačko izražavanje potaknuto različitim iskustvima i doživljajima književnoga teksta.

**Vrednovanje (formativno i sumativno)** obuhvaća:

usmene provjere znanja, pisane provjere znanja, školski esej i školsku zadaću (ostvarenost zadatka), lektiru (u pisanom i usmenom obliku), domaću zadaću, učeničke prezentacije i projekte.

**III. Kultura i mediji**

Predmetno područje obuhvaća:

* kritički odnos prema medijskim porukama, razumijevanje utjecaja medija i njihovih poruka na društvo i pojedinca; stvaranje medijskih poruka i njihovo odgovorno kreiranje
* razumijevanje kulture s gledišta svakodnevnoga života, s društvenoga gledišta, kulture u odnosu na popularnu kulturu i kulture u odnosu prema književnosti i ostalim umjetnostima te utjecaj kulture na oblikovanje vlastitoga kulturnog identiteta
* poticanje svjesnosti o jedinstvenosti i vrijednosti različitih mišljenja, stavova i ideja, društava i kultura radi uspješne komunikacije te razumijevanja drugih i drukčijih.

**Vrednovanje (formativno i sumativno)** obuhvaća:

različite oblike prema izboru profesora (npr. usmene i pisane provjere, članci, komentari, prikazi, recenzije, osvrti i slično).

**NAČINI I OBLICI VREDNOVANJA**

**Formativna vrednovanja** obuhvaćaju bilješke i komentare o učeničkim postignućima, specifičnostima, napredovanju, radnim navikama, ponašanju na satu, aktivnostima, interesima te služe kao poticaj i povratna informacija o učenikovu razvoju tijekom cijele nastavne godine.

**Sumativno vrednovanje** obuhvaća brojčanu ocjenu od jedan do pet.

**Kriteriji bodovanja pisanih provjera znanja** unaprijed su određeni na razini Sttručnog aktiva profesora hrvatskog jezika XVI. gimnazije, a ocjena iz ispita ovisi o postotku njegove riješenosti:

|  |  |
| --- | --- |
| **postotak riješenosti ispita** | **brojčana ocjena** |
| 50 – 65 % | dovoljan (2) |
| 66 – 79 % | dobar (3) |
| 80 – 89 % | vrlo dobar (4) |
| 90 – 100 % | odličan (5) |

Detaljan pregled odgojno-obrazovnih ishoda i razina ostvarenosti koje rezultiraju određenim brojčanim ocjenama dostupan je u *Kurikulumu nastavnog predmeta Hrvatski jezik za osnovne škole i gimnazije u Republici Hrvatskoj*

(<https://mzo.gov.hr/UserDocsImages/dokumenti/Publikacije/Predmetni/Kurikulum%20nastavnoga%20predmeta%20Hrvatski%20jezik%20za%20osnovne%20skole%20i%20gimnazije%20u%20RH.pdf>).

Na početku prvog razreda moguće je provesti **uvodnu ili inicijalnu provjeru znanja** u svrhu uvida u razinu kompetencija učenika iz svih predmetnih područja. Inicijalna se provjera mora najaviti i provesti do kraja drugog tjedna nastavne godine. Rezultat inicijalne provjere upisuje se u bilješku i ne utječe na zaključnu ocjenu.

**ZAKLJUČNA OCJENA**

**Svi oblici vrednovanja tijekom cijele nastavne godine utječu na konačnu (zaključnu) ocjenu iz predmeta Hrvatski jezik.**

Da bi učenik na kraju nastavne godine dobio pozitivnu zaključnu ocjenu, mora biti pozitivno ocijenjen iz svih triju predmetnih područja (*Hrvatski jezik i komunikacija*, *Književnost i stvaralaštvo*, *Kultura i mediji*). Prije izvođenja zaključne ocjene učenik/ca treba ispraviti svaku negativnu ocjenu koja pripada navedenim trima nastavnim područjima te usmenom ili pisanom provjerom nadoknaditi svaku nastavnu cjelinu ako nije nazočio/la pisanoj ili usmenoj provjeri znanja. Ako učenik/ca ne ispravi negativnu ocjenu koja pripada navedenim trima nastavnim područjima ili ako učenik/ca nije pisao/la dio gradiva, nastavnik može zaključiti nižu ocjenu. Ispravljanje ocjene (određenih nastavnih cjelina) uvijek se provodi u dogovoru s predmetnim profesorom.

Prilikom zaključivanja ocjene u obzir se može uzeti aritmetička sredina svih triju predmetnih područja, ali zaključna ocjena ne mora proizlaziti iz iste jer zaključna ocjena proizlazi iz svih sumativnih i formativnih vrednovanja.

Pri utvrđivanju konačne ocjene u obzir treba uzeti ne samo sumativno, već i cjelokupno formativno vrednovanje učenika te napredak učenika tijekom nastavne godine.

Ocjene se zaključuju na posljednjem nastavnom satu.

**Napomena**

Za detaljne informacije o elementima i kriterijima vrednovanja roditelji se mogu obratiti predmetnom profesoru.

Stručno vijeće za Hrvatski jezik u XVI. gimnaziji:

Ana Bedek, prof. mentor

Margareta Đordić, prof.

Marijo Kosović, prof.

mr. sc. Jasna Košćak, prof. izvrstan savjetnik

Lorena Ponoš, prof.

Dalila Sladoljev, prof.