XVI. gimnazija

Križanićeva 4a, Zagreb

KRITERIJI VREDNOVANJA I OCJENJIVANJA U NASTAVI POVIJESTI

Za praćenje i ocjenjivanje učenika u nastavi povijesti postoje tri odrednice:

**1. Usvojenost osnovnih podataka**

Toj e osnovna rubrika za vrednovanje znanja učenika u nastavi povijesti. Poznavanje osnovnih podataka odnosi se na događaje, osobe, sastav društva, kulturno stvaralaštvo, civilizacijska dostignuća, razne pojmove, nazive i slično. Učenje povijesti nije samo pasivno usvajanje činjenica, datuma, imena i mjesta, već ono utječe na razvoj misaonih sposobnosti koje obilježavaju proces aktivnog učenja.

**2. Uočavanje uzročno-posljedičnih veza** između određenih podataka odnosno

uspostavljanje odnosa i veza među određenim podacima. Svaki događaj ima svoj uzrok (ono što ga je pokrenulo, izazvalo) i posljedicu (ono što je taj događaj prouzročio). Učenici trebaju znati kako razlikovati uzrok od posljedice te uočiti vezu između pojedinih događaja.

**3. Snalaženje u vremenu i prostoru**

Obuhvaća svladavanje osnovne kronologije, snalaženje na povijesnoj karti i lenti vremena, izradu kronoloških i sinkronističkih tablica, razumijevanje promjena u vremenu i prostoru (narodi, granice, utjecaji i sl.). Kronološke tablice važne su jer pomažu pri svladavanju kronologije događaja. Sinkronističke tablice pomažu usporediti događaje na jednom prostoru s događajima na drugom prostoru ili ih odrediti u širem europskom ili svjetskom kontekstu.

Znanje se provjerava usmeno i pismeno. Suvremena didaktika ističe da je pismena provjera objektivna i točna, a usmena subjektivna. Zbog toga se nastavni rezultati tijekom školske godine češće provjeravaju u pismenom obliku. Kratka usmena ispitivanja provode se dva puta tijekom jednog obrazovnog razdoblja. Pri odabiru tehnike provjeravanja uzimaju se u obzir individualne sposobnosti učenika jer se neki bolje i lakše izražavaju pismeno, a drugi usmeno.

USMENO PROVJERAVANJE ZNANJA

Opis ocjena za ocjenjivanje usmenih odgovora:

**Nedovoljan (1)**

**Ocjenjivački kriteriji:**

Učenik:

**-**  ne zna ili zna vrlo malo nastavnog gradiva.

- ključne pojmove nije usvojio

**-** ponavlja nastavno gradivo bez povezivanja i ne razumije smisao pojedinih

pojmova

- pogrešno objašnjava

- ne zna činjenice, imena, događaje

-obrazlaže nesuvislo i bez razumijevanja

-ni uz učiteljevu pomoć nije u stanju primijeniti znanje, odnosno odgovoriti na većinu postavljenih pitanja

**Dovoljan (2)**

**Ocjenjivački kriteriji:**

Učenik:

- pokazuje prilično nepotpuno znanje

- ključne pojmove djelomično je usvojio

- prepoznaje pojam, razlikuje ga od drugih pojmova

- usvojio je osnovne elemente nastavnog gradiva

- obrazlaže nepotpuno, površno i s pogreškama

- znanje primjenjuje sporo, djelomično prikladno, pravi pogreške, ali uz mnogo učiteljeve pomoći ipak uspijeva

**Dobar (3)**

**Ocjenjivački kriteriji:**

Učenik:

- pokazuje dobro znanje

- ključne pojmove usvojio je većim dijelom

- definira značenje pojma potpuno i točno

- primjetne su nepotpunosti u znanju

- obrazlaže djelomično logično i uvjerljivo

- razumije nastavno gradivo, ali bez pojedinosti

- nastavno gradivo izlaže prema bilješkama ili prema udžbeniku

- znanje primjenjuje polako i prikladno, ali s pogreškama i uz učiteljevu pomoć kojom se dobro koristi

**Vrlo dobar (4)**

**Ocjenjivački kriteriji:**

Učenik:

- razumije nastavno gradivo

- ključne pojmove usvojio je gotovo u potpunosti

- objašnjava pojam naučenim primjerima

- zna temeljne elemente gradiva i pojedinosti

- znanje primjenjuje umjereno brzo, uglavnom prikladno, točno, uz vrlo malo učiteljeve pomoći

- odgovore oblikuje vlastitim riječima, pojašnjava, uspoređuje

- objašnjava logično, temeljito i s razumijevanjem, povezuje sličnosti i uočava razlike

- ima poteškoća samo pri sintezi i vrednovanju

**Odličan (5)**

**Ocjenjivački kriteriji:**

Učenik:

- vrlo dobro razumije nastavno gradivo

- ključne pojmove usvojio je u potpunosti

- objašnjava pojam vlastitim primjerima

- ne zbunjuju ga dodatna učiteljeva pitanja

- pokazuje veliku samostalnost u izlaganju i opisivanju problema i primjera

- dokazuje i obrazlaže logično, temeljito i argumentirano

- znanje primjenjuje brzo, prikladno, samostalno i točno

- samostalno, logično zaključuje, logično interpretira podatke, nadopunjuje i povezuje nastavne sadržaje te uočava uzročno-posljedičnu povezanost

- ovladao je vještinom sinteze i vrednovanja

PISMENE PROVJERE POMOĆU ZADATAKA OBJEKTIVNOG TIPA

Tijekom školske godine predviđene su, u dogovoru s učenicima, 4 veće pismene provjere znanja ( 2 u svakom obrazovnom razdoblju), ili 6 do 8 manjih (svaka obuhvaća gradivo samo jedne nastavne cjeline). Zadaci objektivnog tipa zahtijevaju reprodukciju nastavnog gradiva. U njihovu rješavanju učenici moraju pokazati specifično znanje i razumijevanje. Modeli zadataka su raznovrsni.

Zadaci s kratkim odgovorima – na pitanje treba odgovoriti jednom riječi, brojkom i, ponekad, kratkom rečenicom. Odgovor ne dopušta pogađanje, već se podaci moraju upamtiti.

Zadaci višestrukog izbora – nude više mogućih odgovora pa postoji veća ili manja vjerojatnost za slučajno rješenje, odnosno pogađanje. Provjeravaju se i učeničke misaone sposobnosti, razumijevanje, pojašnjavanje uzroka i posljedica, primjena naučenog gradiva i vrednovanje.

Zadaci alternativnog izbora – (da-ne, točno-netočno) provjerava se poznavanje podataka i primjena znanja, a učenicima dopuštaju veliku mogućnost pogađanja.

Zadaci povezivanja – od učenika se traži da povežu podatke iz dvaju stupaca - imena s događajima, godine i događaje, ličnosti i njihova djela, izume i izumitelje, uzroke i posljedice i sl. Ovakvim zadacima provjerava se veća količina nastavnog gradiva, odnosno podataka, uzroci i posljedice i povezanost događaja s vremenom i mjestom.

Zadaci sređivanja – zahtijevaju od učenika da razvrstaju podatke u stupcu redoslijedom koji je određen pitanjem. Pitanje najčešće zahtijeva kronološko razvrstavanje događaja, ličnosti i sl. Zadaci ne traže zahtjevnije razmišljanje, već obično provjeravaju poznavanje povijesnih naziva, ličnosti, godina i sl.

Zadaci dopunjavanja – provjerava se poznavanje podataka, a svi mogući odgovori predviđeni su unaprijed. Prema upisanim rješenjima može se utvrditi kako je učenik shvatio smisao povijesnih zbivanja i logiku tvrdnje.

Zadaci ispravljanja ili otkrivanja pogrešaka – provjerava se razumijevanje nastavnog gradiva. Učenici moraju u tekstu pronaći pogrešku, odnosno pogrešnu riječ.

Zadaci pojašnjavanja i interpretacije – provjerava se poznavanje podataka, analiza, sinteza, sposobnost interpretacije i ocjenjivanja pisanog ili slikovnog izvora. To su najzahtjevniji oblici zadataka objektivnog tipa. Prvi dio zadatka sadrži izabranu uvodnu građu (tekst, slika, tabela, grafikon, fotografija i sl.).

U drugom dijelu slijede pitanja objektivnog tipa, a odgovori moraju biti unaprijed predviđeni i obično su kratki.

Zadacima objektivnog tipa (osim zadataka pojašnjavanja) teško se provjeravaju i ocjenjuju analiza, sinteza, vrednovanje, odnosno viši kognitivni elementi (prema Bloomovoj taksonomiji).

Posebni pismeni zadaci objektivnog tipa (kratki odgovori) pomoću kojih se također može provjeravati učeničko znanje su motivacijski zadaci, poput križaljki i drugih didaktičkih igara (zagonetki, rebusa, mreža i sl. Ti se zadaci uglavnom ne ocjenjuju, ali motivacijski utječu na učenike jer tako ponavljaju i utvrđuju nastavno gradivo. Zadacima se obično provjerava znanje, tj. pojmovi, ličnosti, događaji i sl.

OCJENJIVANJE ZADATAKA OBJEKTIVNOG TIPA

Ocjenjivanje zadataka, tj. odgovora obavlja se tehnikom bodovanja. Zadatke objektivnog tipa je lako bodovati jer se obično svaki odgovor ili određeni element u odgovoru boduje jednim bodom. Za svako pitanje treba odrediti broj elemenata koji se boduju jednim bodom. Za pozitivnu ocjenu – dovoljan (2) učenik treba u pravilu ostvariti najmanje 50 % od ukupnog broja bodova, ali se ponekad ta granica snižava na 30 do 40 %. Ostatak bodova pravilno se raspoređuje na ostale ocjene.

**Ispravljanje negativnih ocjena –**u roku od tri tjedna, usmenim provjeravanjem

**Domaća zadaća** - obuhvaća redovito rješavanje zadataka u radnoj bilježnici ili drugih zadataka ovisno o gradivu. Prati se znakovima +/- u rubrici bilježaka.

**Zaključna ocjena -**  uglavnom predstavlja aritmetičku sredinu svih upisanih ocjena, ali ne mora uvijek biti tako. Ako učenik ima u prvom obrazovnom razdoblju npr. ocjenu dovoljan (2), a u drugom dobar (3) zaključna ocjena je dobar (3) jer je vidljiv napredak. Ako je ocjena u prvom obrazovnom razdoblju dobar (3), a u drugom dovoljan (2) zaključna ocjena će biti dovoljan (2).

**Opisno praćenje učenika –** odnosi se na razvoj sposobnosti, interes, samostalnost, radne navike i sl.

Profesori: Petar Bagarić, prof.

Zoran Kantolić, prof.

Ileana Tomljenović Sertić, prof.